ઊઠતાંની સાથે ઈલા સૌથી પહેલું કામ આ કાચાં ફળને ટોપલામાં ભરવાનું કરતી. દુકાને જતાં રસ્તામાં આવતી શાકમાર્કેટના દરવાજા પાસે હરાયાં ઢોર બેઠાં હોય તેના મોં સામે કાચાં ફળનો ટોપલો ઠાલવી હું પુણ્ય કર્યાનો આનંદ મેળવતો. પણ મારો ભત્રીજો ઉમંગ કાચાં ફળનો આગ્રહી. પાકાં ફળમાં જીવાંત હોય એના કરતાં કાચાં સારાં એમ કહી એની કાકીએ ભરેલા ટોપલામાંથી વધારે ચાંચ ન બેસાડેલાં થોડાં ફળ અલગ તારવી લેતો. આ કાચાં ફળ ખાવાં એ એટલો બધો અધીરો થતો કે બ્રશ કર્યા વગર બેચાર આરોગી જતો. બાકીના એની ફિયાન્સી માટે લઈ જતો. મને નવાઈ લાગતી. આ તે કાંઈ લઈ જવા જેવી ચીજ છે !